Alice Reyes

Si Alice Reyes (Oktubre 14, 1942) ay isang mananayaw, koreograper, direktor at guro na ginawaran bilang Pambansang Alagad ng Sining ng Pilipinas sa larangan ng sayaw noong 2014 ni Pangulong Benigno Aquino III.

Unang yugto ng buhay

Ipinanganak si Alice Reyes noong Oktubre 14, 1942. Ang kanyang ina na si Adoracion Garcia ay isang guro sa boses at coloratura soprano at ang kanyang ama na si Ricardo Reyes ay kilala bilang "Ginoong Philippine Folk Dancer".

Edukasyon

Natapos ni Alice Reyes ang Batsilyer ng Sining sa Kasaysayan at Serbisyong Pang-banyaga (Foreign Services) sa Kolehiyo ng Maryknoll at post-graduate na pag-aaral sa Unibersidad ng Ateneo de Manila. Pagkatapos nito ay nag-aral din siya sa Sentro ng Sayaw (Center of Dance) sa Colorado Springs sa Estados Unidos.

Naging guro ni Alice Reyes sa larangan ng sayaw sina Rosalia Merino Santos, Greta Montserrat, Leonor Orosa-Goquingco, Ricardo Cassell, at Hanya Holm.

Propesyon

Sa loob ng dalawampung taon, mula 1969 hanggang 1989, ay naging artistic director si Alice Reyes ng Ballet Philippines. Pagkatapos nito ay naging creative director siya ng Chrysara. Muli siyang bumalik bilang artistic director ng Ballet Philippines noong 2017.

Mga nagawa

Kabilang sa mga nagawa ni Alice Reyes ay ang "Amada" noong 1969, "At a Maranaw Gathering" noong 1970, "Modern Dance Concert" noong 1970, "Itim-Asu" noong 1971, "Tales of the Manuvu" noong 1977, "Rama Hari" noong 1980, "Cinderella" noong 1981, at "Bayanihan Remembered" noong 1987.

Itinatag ni Alice Reyes ang Ballet Philippines noong 1969 sa tulong ni Eddie Elejar.

Nag-akda si Alice Reyes ng isang coffeetable book na may pamagat na "Alice Reyes & Ballet Philippines: A 50-Year Legacy in Dance" na inilathala ng ABS-CBN Books. Sinimulan niyang gawin ang librong ito noong 2017 sa tulong ng programa ng Pambansang Komisyon para sa Kultura at mga Sining.

Noong Hunyo 2020 ay itinatag ni Alice Reyes ang Alice Reyes Dance Philippines.

Mga parangal na natanggap

Noong 2014 ay idineklara  si Alice Reyes bilang Pambansang Alagad ng Sining ng Pilipinas sa larangan ng sayaw sa bisa ng Proklamasyon Bilang 807 na nilagdaan ni Pangulong Benigno Aquino III noong Hunyo 20, 2014.

Mga sanggunian

Kategorya:Kultura
Kategorya:Kultura at sining
Kategorya:Kultura ng Pilipinas
Kategorya:Gawad ng Pamahalaan ng Pilipinas
Kategorya:Ipinanganak noong 1942